Počiatek, Ján, minister dopravy, výstavby a regionálneho rozvoja SR (2014-12-11):
Ďakujem za slovo. Vážené dámy, vážení páni, vážený pán poslanec, štúdia realizovateľnosti pre úsek rýchlostnej cesty R4 štátna hranica Kapušany bola dokončená v požadovanom rozsahu podľa požiadaviek objednávateľa Národnej diaľničnej spoločnosti, dňa 24. októbra 2014 sa konalo záverečné prerokovanie výsledkov štúdie za účasti zástupcov konzultačnej spoločnosti Európskej komisie JASPERS, nástroje technickej pomoci pre krajiny EÚ, ktorá poskytuje príslušným členským štátom podporu potrebnú pri príprave kvalitných projektov spolufinancovaných z fondov Európskej únie. Štúdia bola taktiež predložená na pripomienkovanie jej zástupcom, ktorí vypracúvajú písomné stanovisko k záverom štúdie, a tá má byť odovzdaná 12. 12. 2014. Na základe výsledkov štúdie realizovateľnosti bude rozhodnuté o definitívnej trase vedenia rýchlostnej cesty R4 v úseku Kapušany – Svidník, následne bude stanovený ďalší postup a harmonogram jej prípravy v závislosti od možnosti zabezpečenia finančných prostriedkov na prípravu a realizáciu cesty R4 zo štátneho rozpočtu alebo prostriedkov Európskej únie v programovom období 2014 – 2020. Ak štúdia realizovateľnosti preukáže možnosť financovať výstavbu tejto rýchlostnej cesty z eurofondov, začneme okamžite rokovať s Bruselom. V prípade, že financovanie z eurofondov sa ukáže ako nereálne, budeme nútení hľadať stovky miliónov potrebných na výstavbu z iných zdrojov. Rýchlostná cesta R4 Prešov, severný obchvat, rieši prepojenie diaľnice D1 na rýchlostnú cestu R4 Kapušany – Svidník a bude zabezpečovať odklonenie tranzitnej dopravy v smere východ – západ z centra mesta Prešov. Prostredníctvom mimoúrovňových križovatiek bude zabezpečené prerozdelenie tranzitnej dopravy na komunikačný systém mesta. Národná diaľničná spoločnosť uskutočnila verejné obstarávanie na výber spracovateľa štúdie realizovateľnosti stavby D1, R2, R4 Prešov – Košice – Bidovce a 16. 6. 2014 bola uzavretá zmluva o diele s predpokladaným termínom dodania diela do 4 mesiacov. Štúdia, ktorej predmetom je aj úsek rýchlostnej cesty R4 Prešov, severný obchvat, nebola ešte k dnešnému dňu odovzdaná. Účelom a cieľom štúdie tejto, štúdie realizovateľnosti je na základe všetkých dostupných údajov výsledkov smerového dopravného prieskumu v mestách Prešov a Košice zhodnotiť aktuálny stav jestvujúcej cestnej siete, zadefinovať súčasné problémy na dopravnej sieti a variantné návrhy riešení čo najefektívnejšieho spôsobu riešenia dopravných problémov v záujmovom území. V štúdii bude preverená vhodnosť, optimálnosť a obhájiteľnosť súčasných navrhovaných riešení v koridore rýchlostnej cesty R4 Prešov severný obchvat, diaľnica D1 v úseku D1 Prešov-západ – Prešov-juh, D1 Prešov – Budín, D1 Budimír – Bidovce a rýchlostnej cesty R2 Košice – Šaca – Košické Olšany. Navrhované varianty musia zohľadňovať nielen v súčasnosti pripravované dokumentácie vyššie uvedených stavieb, ale musia vyhľadávať aj nové riešenia varianty trás alebo postupy výstavby jednotlivých etáp a preveriť optimálnosť navrhovaných riešení z pohľadu technického, ekonomického, environmentálneho a sociálneho. Štúdia realizovateľnosti je nevyhnutným predpokladom pre Európsku komisiu pri výbere investičných projektov financovaných z operačného programu Integrovaná infraštruktúra v programovom období 2014 až 2020. Ďakujem, skončil som.